PIRMĀS INSTANCES TIESAS RĪKOJUMS (apelācijas palāta)

2008. gada 18. decembrī

Lieta T‑223/07 P

Michel Thierry

pret

Eiropas Kopienu Komisiju

Apelācija – Civildienests – Ierēdņi – Paaugstināšana amatā – 2004. gada paaugstināšana amatā – Lūguma nopratināt liecinieku noraidīšana – Acīmredzami nepieņemama apelācijas sūdzība

Priekšmets Apelācijas sūdzība par Eiropas Savienības Civildienesta tiesas (otrā palāta) 2007. gada 16. aprīļa rīkojumu lietā F‑82/05 Thierry/Komisija (Krājums‑CDL, I‑A‑0000. un II‑A‑I‑0000. lpp.), ar kuru lūgts atcelt šo rīkojumu

Nolēmums Apelācijas sūdzību noraidīt. Michel Thierry k‑gs sedz savus tiesāšanās izdevumus un atlīdzina Komisijai šajā instancē radušos tiesāšanās izdevumus.

Kopsavilkums

1. Apelācijas sūdzība – Pamati – Kļūdains faktu vērtējums – Nepieņemamība – Pierādījumu vērtējuma pārbaude Pirmās instances Tiesā – Izslēgšana, izņemot sagrozīšanas gadījumu

(EKL 225.a pants; Tiesas Statūtu I pielikuma 11. panta 1. punkts)

2. Process – Pierādījumu savākšanas pasākumi – Liecinieku nopratināšana – Pirmās instances tiesas izvērtēšanas pilnvaras

(Civildienesta tiesas Reglamenta 59. panta 1. punkts; Eiropas Savienības Pamattiesību hartas 47. pants)

3. Apelācijas sūdzība – Pamati – Pamats, kas pirmoreiz izvirzīts apelācijas tiesvedībā – Nepieņemamība

(Pirmās instances tiesas Reglamenta 48. panta 2. punkts un 144. pants)

1. No EKL 225.a panta un Tiesas Statūtu I pielikuma 11. panta 1. punkta izriet, ka apelācijas sūdzību par Civildienesta tiesas lēmumiem var pamatot tikai ar pamatiem, kas attiecas uz tiesību normu pārkāpumu, izslēdzot faktu vērtējumu. Tiesa pirmajā instancē ir vienīgā instance, kas ir tiesīga, no vienas puses, konstatēt faktus, izņemot gadījumu, kad šo konstatāciju materiālā neprecizitāte izriet no šai tiesai iesniegtiem lietas materiāliem, un, no otras puses, veikt šo faktu vērtējumu. Tādējādi faktu vērtējums, izņemot pierādījumu sagrozīšanas gadījumu šajā tiesā, nav tiesību jautājums, kas kā tāds būtu pakļauts apelācijas instances tiesas pārbaudei.

(skat. 20. punktu)

Atsauces: Tiesa, 1998. gada 28. maijs, C‑8/95 P New Holland Ford/Komisija, Recueil, I‑3175. lpp., 25. un 26. punkts; Pirmās instances tiesa, 2007. gada 12. jūlijs, T‑252/06 P Beau/Komisija, Krājums‑CDL, I‑A‑0000. un II‑0000. lpp., 45. un 46. punkts.

2. Tiesa pirmajā instancē vienīgā var spriest par iespējamo nepieciešamību papildināt informāciju, kas ir tās rīcībā par tajā izskatāmajām lietām. Pat tad, ja lūgumā nopratināt lieciniekus ir precīzi norādīti fakti, attiecībā uz kuriem ir jāuzklausa viens vai vairāki liecinieki, un iemesli, kuru dēļ viņi ir jānopratina, tiesai pirmajā instancē ir jānovērtē, vai lūgums ir pieņemams saistībā ar prāvas priekšmetu un vajadzību nopratināt uzaicinātos lieciniekus.

Nevar apstrīdēt, ka tiesai pirmajā instancē, atsaucoties uz vispārējo Kopienu tiesību principu, saskaņā ar kuru ikvienam ir tiesības uz lietas taisnīgu izskatīšanu, kā tas apstiprināts Eiropas Savienības Pamattiesību hartas 47. pantā, ir zināmas izvērtēšanas pilnvaras šajā ziņā. Faktiski no šī vispārējā tiesību principa neizriet absolūtas tiesības panākt liecinieku piedalīšanos tiesā. Tieši pretēji, principā tiesai ir jāizlemj par liecinieka nopratināšanas nepieciešamību vai pamatotību, jo tiesas procesa mērķis, stingri ievērojot iespēju vienlīdzību, ir piedāvāt prasītājam pienācīgu un pietiekamu iespēju aizstāvēt savas prasības pamatotību.

(skat. 21. un 22. punktu)

Atsauces: Tiesa, 2005. gada 28. jūnijs, C‑189/02 P, C‑202/02 P, no C‑205/02 P līdz C‑208/02 P un C‑213/02 P Dansk Rørindustri u.c./Komisija, Krājums, I‑5425. lpp., 67.–71. punkts un tajos minētā judikatūra.

2. No Pirmās instances tiesas Reglamenta 48. panta 2. punkta, kas saskaņā ar šī reglamenta 144. pantu ir piemērojams tiesvedībā Pirmās instances tiesā par apelācijas sūdzību par Civildienesta tiesas nolēmumu, izriet, ka ir aizliegta jaunu pamatu izvirzīšana šajā instancē. Iebildums par pierādījumu sagrozīšanu, kas pirmo reizi izvirzīts lūgumā noteikt tiesas sēdi, tādējādi ir jānoraida kā acīmredzami nepieņemams.

(skat. 27. punktu)